ธัชพลคุยฟุ้งฟันกำไรอู้ฟู่ ปีนี้3หมื่นล.
ออมสิน คุยลั่นทุ่ง ทำกำไรปีนี้ได้แตะ 3 หมื่นล้านบาท
22 ส.ค. 2555

ออมสิน คุยลั่นทุ่ง ทำกำไรปีนี้ได้แตะ 3 หมื่นล้านบาท 
นายธัชพล กาญจนกูล รองผู้อำนวยการธนาคารออมสินอาวุโส รักษาการผู้อำนวยการธนาคารออมสิน เปิดเผยว่า ผลกำไรสุทธิของธนาคารในปีนี้จะแตะ 3 หมื่นล้านบาท เพิ่มจากปีก่อนที่มีกำไรสุทธิ 2.6 หมื่นล้านบาท แม้ว่าช่วงครึ่งแรกของปีจะมีผลกำไรแค่ 9,500 ล้านบาท แต่ในระยะนี้อัตราเร่งของกำไรเพิ่มขึ้นมาก ทำให้รอบ 7-8 เดือนของปีนี้ มีผลกำไรสุทธิถึง 1.9 หมื่นล้านบาท 
ทั้งนี้ หากนับรวมการกันสำรองตามเกณฑ์ของธนาคารแห่งประเทศไทยอีก 8,000 ล้านบาท กับช่วงเวลาที่เหลือของปีแล้ว จะทำให้ผลกำไรรวมทั้งปีน่าจะตก 3 หมื่นล้านบาท
“ขณะนี้อัตราการทำกำไรเฉลี่ยต่อเดือนของธนาคารอยู่ที่ประมาณ 2,000 ล้านบาท เกินกว่าเป้าหมายประมาณ 400 ล้านบาทต่อเดือน เชื่อว่าถ้าเรารักษาระดับกำไรนี้ได้ทั้งปี ผลกำไรรวมน่าจะอยู่ที่ 3 หมื่นล้านบาท” นายธัชพล กล่าว
สำหรับการบริหารจัดการใน 3 ด้านหลัก ที่ทำให้ธนาคารมีผลกำไรตามคาด คือ 1.สินเชื่อ ซึ่งขณะนี้ถือว่าเติบโตได้เกินเป้าหมาย กล่าวคือ มียอดสินเชื่อใหม่ 1.45 หมื่นล้านบาท จากเป้าสินเชื่อใหม่ทั้งปีที่ 1.3 หมื่นล้านบาท 2.บริหารต้นทุนได้ดีขึ้น จากต้นปีที่ต้นทุนระหว่างดอกเบี้ยจ่ายกับดอกเบี้ยรับอยู่ที่ 3.05% ขณะนี้ลดลงเหลือ 2.85% 
“เราพยายามลดการแข่งขันเรื่องการรับเงินฝาก เพื่อสามารถรักษาระดับต้นทุนให้อยู่ใกล้เคียงกับตลาดได้” นายธัชพล กล่าว